**ELŐTERJESZTÉS**

**Kőszeg Város Önkormányzata Képviselő-testületének**

**2025. április 23-i ülésének**

**4. napirendi pontjához**

**Beszámoló a Kőszegi Család- és Gyermekvédelmi Központ 2024. évi szakmai munkájáról**

A Kőszegi Család- és Gyermekvédelmi Központ (2024. június 30-ig korábbi nevén Kőszegi Szociális Gondozási Központ) 2024. évben Kőszeg Város Önkormányzata fenntartásában működött. Feladat ellátási kötelezettsége elsődlegesen a város lakosságára terjedt ki, de ellátási szerződés alapján az egykori társulás több településén – Horvátzsidány, Kiszsidány, Ólmod, Peresznye, Bozsok, Velem – nyújtott szolgáltatást. A család- és gyermekjóléti központ pedig a Kőszegi járás településein látja el feladatát.

Szociális alapszolgáltatások keretein belül:

* idősek klubja (feladatellátást más intézmény vette át 2024. július 1-jétől),
* család- és gyermekjóléti szolgálat,
* család- és gyermekjóléti központ,
* hajléktalanok nappali melegedője,

Szakosított ellátások keretein belül:

* hajléktalanok átmeneti szállása (megszűnt: 2024. április 30-án),
* idősek otthona (feladatellátást más intézmény vette át 2024. július 1-jétől)

ellátási formákat nyújtott.

A szolgáltatások igénybevételét Kőszeg Város Önkormányzata Képviselő-testületének a szociális ellátásokról szóló 21/2021.(VIII.27.) önkormányzati rendelete, valamint a gyermekjóléti ellátási formákról és a gyermekétkeztetésről szóló 8/2014 (II.28.) önkormányzati rendelete szabályozta.

Egészségügyi feladatként ifjúság-egészségügyi gondozást biztosított.

1. **SZOCIÁLIS SZOLGÁLTATÁSOK**
   1. **Idősek klubja**

Az idősek klubja nappali ellátást biztosít azoknak az idős személyeknek, akik egészségi állapotuk vagy koruk miatt szociális és mentális támogatásra szorulnak, de saját háztartásukban élnek, önmaguk ellátására részben vagy teljesen képesek.

A kőszegi klub határozatlan, a horvátzsidányi határozott idejű működési engedéllyel rendelkezik személyi és szakképzettségi feltételek hiánya miatt.

A szolgáltatást munkanapokon biztosítjuk, tárgyévben a kőszegi klubunk 29 fővel, a horvátzsidányi szintén 29 fővel működött. A nemek és életkorok szerinti megoszlást az alábbi grafikonok mutatják:

* 1. **Család- és Gyermekjóléti Szolgálat**

A Család-és Gyermekjóléti Szolgálat a családsegítés és a gyermekjóléti szolgálat feladatait integrált módon látja el. Ennek érdekében segítő szolgáltatást nyújt személyeknek, családoknak, gyermekeknek a nevelkedési körülmények, családi kapcsolatok rendezése, javítása céljából.

Határozatlan idejű működési engedéllyel rendelkező szolgáltatási forma.

A Család- és Gyermekjóléti Szolgálat az elmúlt évben együttműködési megállapodás alapján 43 családot, 129 főt gondozott, ebből 15 családban 43 fő veszélyeztetett kiskorút. Ellátáson kívül 58 család, 66 fő fordult segítségért szolgálatunkhoz. Számtalan telefonhívásra válaszoltunk a kliensek részére szociális, segélyezési, munkaügyi, és egyéb kérdésekben.

A gondozási feladatokon túl felkérésre környezettanulmányok készítésében, védelembe vételi ügyekben veszünk részt. 2024. évben magántanulói státusz engedélyezéséhez nem kértek tőlünk javaslatot. Közvetítésünkkel 13 fő 43 alkalommal – a szolgálat kliensei közül - vette igénybe a gyermekjóléti központ által szervezett pszichológiai tanácsadást.

Élelmiszer adományt a tavalyi év során 2 alkalommal tudtunk osztani november hónapban. A szolgálat ügyfelei közül 7 család részesült az adományokból.

Ruhabörzét tartottunk 1 alkalommal, március hónapban. Az újszülötteknek szükséges holmiktól a felnőtt ruháig, mindenki találhatott magának, és gyermeke számára játékot, ruhaneműt, könyvet, háztartási eszközöket, amire épp szükségük volt.

Elmondhatjuk, hogy a tavalyi év során 10 család gondozása az esetmunka lezárásával megszűnt, sikeres volt a családgondozás, a segítséget elfogadták, együttműködtek a szolgálattal a problémák mérséklése, illetve megszüntetése érdekében.

A szolgálat tevékenységét az alábbi grafikonok mutatják:

* 1. **Család- és gyermekjóléti központ**

A család- és gyermekjóléti központ célja a kőszegi járáshoz tartozó 21 településen – Kőszeg, Bozsok, Bük, Cák, Csepreg, Gyöngyösfalu, Horvátzsidány, Iklanberény, Kiszsidány, Kőszegdoroszló, Kőszegpaty, Kőszegszerdahely, Lócs, Lukácsháza, Nemescsó, Ólmod, Peresznye, Pusztacsó, Tormásliget, Tömörd és Velem – a gyermekjóléti szolgáltatás jogszabályban előírt feladatainak ellátása.

A cél megvalósítása érdekében a központ feladata személyes szociális szolgáltatás nyújtása, mely a szociális munka eszközeinek és módszereinek felhasználásával hozzájárul az egyének, családok, valamint a különböző közösségi csoportok jóllétéhez és fejlődéséhez, továbbá a szociális környezetükhöz való alkalmazkodáshoz. Az intézmény segítséget nyújt a működési területén élő, szociális, mentális problémái vagy krízishelyzete miatt segítséget igénylő személynek, családnak. Alapfeladatként hatósági intézkedéshez kapcsolódó tevékenységet végez, speciális szolgáltatásként tanácsadásokat nyújt (jogi-, pszichológiai-, mediációs tanácsadás, kapcsolattartási ügyelet)

Tárgyévben határozott idejű működési engedéllyel rendelkező szolgáltatási forma, személyi feltételek hiánya miatt.

A központ tevékenységét a következő grafikonok mutatják:

A hatósági intézkedés nyomán gondozott kiskorúak számát települések szerint az alábbi táblázat mutatja be:

|  |  |  |  |  |  |
| --- | --- | --- | --- | --- | --- |
| **Hatósági intézkedés nyomán gondozott kiskorúak száma települések szerint 2024. évben** | | | | | |
| Település neve | ***Védelembe vett*** | ***Ideiglenes hatállyal elhelyezett*** | ***Nevelésbe vett*** | ***Utógondozás, szakellátásból kikerült*** | **Összesen** |
| Kőszeg | 29 | 3 | 22 | 2 | **56** |
| Csepreg | 11 | 0 | 6 | 0 | **17** |
| Bük | 5 | 1 | 4 | 2 | **12** |
| Horvátzsidány | 1 | 0 | 0 | 0 | **1** |
| Peresznye | 1 | 0 | 0 | 0 | **1** |
| Velem | 0 | 0 | 0 | 0 | **0** |
| Cák | 0 | 0 | 0 | 0 | **0** |
| Gyöngyösfalu | 0 | 0 | 0 | 0 | **0** |
| Lukácsháza | 0 | 2 | 0 | 0 | **2** |
| Pusztacsó | 4 | 1 | 1 | 0 | **6** |
| Nemescsó | 0 | 0 | 0 | 0 | **0** |
| Kőszegpaty | 0 | 0 | 7 | 0 | **7** |
| Kőszegszerdahely | 0 | 0 | 0 | 0 | **0** |
| Tömörd | 1 | 0 | 2 | 0 | **3** |
| Tormásliget | 0 | 0 | 2 | 0 | **2** |
| Lócs | 0 | 0 | 0 | 0 | **0** |
| Iklanberény | 0 | 0 | 0 | 0 | **0** |
| Kiszsidány | 0 | 0 | 0 | 0 | **0** |
| Olmód | 0 | 0 | 0 | 0 | **0** |
| Bozsok | 0 | 0 | 0 | 0 | **0** |
| Kőszegdoroszló | 0 | 0 | 0 | 0 | **0** |
| **Összesen** | **52** | **7** | **44** | **4** | **107** |

* 1. **Hajléktalanok átmeneti szállása**

Az átmeneti szállás elsődleges célja azoknak az önellátásra és a közösségi együttlét szabályainak betartására képes hajléktalan személyek elhelyezése, akik az életvitelszerű szálláshasználat és a szociális munka segítségével képesek az önellátásra.

Elsődleges céljának teljesülése mellett szem előtt tartjuk az ellátást igénybe vevők helyzetének javítását, ha szükséges segítjük megfelelő intézménybe irányítását, információk adását.

Határozatlan idejű működési engedéllyel rendelkező szolgáltatási forma.

A szolgáltatást 121 napon keresztül biztosítottuk. A hajléktalanok átmeneti szállása 2024. április 30-án megszűnt. A 25 férőhellyel rendelkező szállót tárgyidőszakban 16 fő vette igénybe. 2024. január 1-jén 16 fő rendelkezett megállapodással az átmeneti szálláson. 2024. január 1. és 2024. április 30. között senki nem kérte felvételét az intézménybe. Ez idő alatt 3 főnek szűnt meg az intézményi jogviszonya:

* 2 fő kérte a jogviszony megszüntetését, mivel albérletbe költöztek: 1 fő 2024. március 20-án és 1 fő 2024. április 6-án kérte intézményi jogviszonya megszüntetését,
* 1 fő intézményi jogviszonya megszűnt 2025. április 25-én, más tartós bentlakásos intézménybe költözött.

2024. április 30. napjáig 13 fő rendelkezett megállapodással az intézménnyel. Ebből ténylegesen 10 fő vette igénybe a szálló szolgáltatásait, mert:

* 1 fő ismeretlen helyre távozott 2024. március 4-én, így intézményi jogviszonya a határozott idő lejártával megszűnt,
* 2 fő 2024-ben szinte egyáltalán nem vette igénybe az intézményt, folyamatosan távolléti díjat fizettek, mert a lakhatásuk családtagjaik segítségével megoldódott. Így intézményi jogviszonyuk a határozott idő lejártával megszűnt,
* 10 fő intézményi jogviszonya a határozott idő lejártával megszűnt, lehetőséget kaptak arra, hogy önkormányzati bérlakásba költözhessenek, melyet mind a 10 fő elfogadott. A 10 fő 5 önkormányzati bérlakásba költözhetett, az egyes lakásokba 3 fő – 2 fő – 2 fő – 2 fő – 1 fő költözhetett be.

Krízisidőszakban éjszakánként még 3-4 fő kért éjszakai elhelyezési lehetőséget.

A nemek és életkorok szerinti megoszlást az alábbi grafikon mutatja:

* 1. **Hajléktalanok nappali melegedője**

A napközben utcán, nem lakás célú helyiségekben, illetve komfort nélküli lakásokban tartózkodó, önellátásra részben vagy teljes mértékben képes személyek számára biztosít szolgáltatásokat; az utcai életmódból eredő veszélyek megelőzése, annak elhárítása és csökkentése, valamint az emberi méltóságuk megtartása, önellátásuk és társadalmi integrációjuk érdekében.

A nappali melegedő elsődleges célja, hogy étkezésre, alapszintű higiénés szükségletek kielégítésére és hideg időben fűtött helyiségben melegedésre lehetőséget biztosítson.

Határozatlan idejű működési engedéllyel rendelkező szolgáltatási forma.

A szolgáltatást 366 napon keresztül biztosítjuk, krízisidőszakban kiemelt figyelmet fordítunk a feladatellátásra. November 1-jétől április 30-ig zsíros kenyeret, teát és napi egy tál meleg ételt adunk a rászorulóknak. Ezen kívül melegíthető konzervekkel, pékáruval is készülünk a váratlan eseményekre. A nappali melegedő 30 férőhelyes, a szolgáltatást tárgyévben naponta átlagosan 7 fő vette igénybe, jelentős többségük az átmeneti szállás lakója volt. Utcai szociális munka végzésére működési engedéllyel nem rendelkezünk, de a téli időszak beköszönte előtt felkeressük azokat a helyeket, ahol hajléktalan emberek tartózkodnak és felajánljuk az intézmény szolgáltatásait.

A hajléktalanok átmeneti szállása 2024. április 30-án megszűnt. A megszűnés következtében a nappali melegedő igényvevőinek száma drasztikusan lecsökkent, hiszen a nappali melegedő igénybevevőinek többsége az átmeneti szálló lakói voltak.

Azok az ellátottak, akik önkormányzati bérlakásba költözhettek, továbbra is igénybe vették a nappali melegedő szolgáltatásait. A nappali melegedő keretein belül segítettük őket a megfelelő lakáskörülmények kialakításában: háztartásvezetési tanácsokkal láttuk el őket, az átmeneti szállón használt bútoraikat (ágyak, matracok, szekrények) magukkal vihették, ezáltal csökkentek a lakásba költözéssel járó költségeik. Rendszeresen kapcsolatot tartunk velük. A bérleménnyel kapcsolatos kiadásaikat nyomon követjük, intézzük a csekkek (lakbér, villany, víz) feladását.

Összességében elmondható, hogy mind a 10 fő, mind az 5 önkormányzati bérlakásban megfelelő életkörülményeket hozott létre, betartják az együttélés alapvető szabályait. Csekkjeiket mindig időben rendezik, nincsen hátralékuk egyik szolgáltató felé sem.

* 1. **Idősek otthona**

Az intézmény azoknak a személyeknek nyújt támogatást, ellátást, akik koruk, egészségi állapotuk, szociális helyzetük miatt önmaguk ellátására nem, vagy csak folyamatos segítséggel képesek, gondozást igényelnek és ellátásuk az alapszolgáltatások keretében nem oldható meg. Az Idősek Otthona a rászorulók részére teljes körű ellátást biztosít.

Elsősorban azoknak a nyugdíjkorhatárt betöltött személyeknek (továbbiakban: időskorúak) az ápolását, gondozását végezzük, akiknek egészségi állapota rendszeres gyógyintézeti kezelést nem igényel, de az a 18. életévét betöltött személy is felvehető az idősek otthonába, aki betegsége miatt önmagáról nem képes gondoskodni.

Határozatlan idejű működési engedéllyel rendelkező szolgáltatási forma.

A 30 férőhellyel rendelkező otthonunkat tárgyévben 2024. június 30-ig 28 fő vette igénybe.

A szolgáltatást 2024. június 30-ig 182 napon keresztül biztosítottuk. 2024. július 1-jétől a idősek Otthonának működtetését nem a Kőszegi Család- és Gyermekvédelmi Központ látja el.

A nemek és életkorok szerinti megoszlást az alábbi grafikon mutatja:

* 1. **Ifjúság -egészségügyi gondozás 2023/24 - Kőszeg**

A védőnői szolgálat feladatait jelenleg is a területi védőnői ellátásról szóló 49/2004. (V.21.) ESZCSM rendelet, valamint az iskola egészségügyi ellátásról szóló 26/1997. (IX.3.) NM rendelet határozza meg.

Az orvosi és védőnői szűrővizsgálatok (2015.03.01.) Kőszeg, Gábor Áron utca 1. szám alatti iskolaorvosi rendelőben történtek, mivel az oktatási intézmények nem rendelkeznek orvosi rendelővel. Az egészségnevelést és a tisztasági vizsgálatok egy részét az oktatási intézményekben végeztük a személyiségi jogok figyelembevételével.

**Az iskolavédőnő gondozási feladatai:**

A városban 3 iskolavédőnői körzet van, jelenleg 2 védőnő dolgozik, 1 körzet helyettesítéssel ellátott. A védőnő a gondozási feladatait önállóan végzi, ennek során védőnői tanácsadást tart (állandó időpontban és helyen):

Hétfő és Kedd: 12:30 - 14:30, Szerda és csütörtök: 12:30 – 14:30 között az iskolaorvosi rendelőben.

Tanácsadáson megjelent: 411 fő, 171 alkalom

Iskoláinkban ellátottak száma összesen: 1967 fő

**Ellátott iskoláink:**

I. körzet: Árpád-házi Szent Margit Általános Iskola, Gimnázium és Kollégium, Kőszegi Béri Balog Ádám Általános Iskola

II. körzet: Bersek József Általános Iskola, Kőszegi Evangélikus Gimnázium, Technikum, Szakképző Iskola és Kollégium, Jurisics Miklós Gimnázium és Kollégium

III. körzet helyettesítéssel ellátott: Dr. Nagy László Egységes Gyógypedagógiai Módszertani Intézmény, Általános Iskola, Beszédjavító Általános Iskola, Szakiskola, Készségfejlesztő Iskola és Kollégium

Vizsgálatokat az oktatási intézményekkel egyeztetett munkaterv alapján végezzük.

A vizsgálatok idejéről és menetéről a szülők minden esetben írásbeli értesítőt kaptak, majd a vizsgálatok eredményéről is tájékoztatást küldtünk.

Index osztályok 2 évente vizsgálandók: 2, 4, 6, 8, 10, 12. évfolyam. A technikum, szakképző iskola, szakiskola osztályainak előzetes és időszakos alkalmassági vizsgálatai, 16 éves korban kötelező szűrővizsgálatok szintén megtörténtek.

Szeptember hónapban az I- II. körzetben a testnevelési csoportbesorolás már iskolaorvossal történt. Részletes tájékoztatót küldtünk az iskoláknak.

**Védőnői szűrővizsgálatok:** magasság, súlymérés, látásélesség, színlátás, golyvaszűrés, hallásvizsgálat, mozgásszervek szűrése, vérnyomásmérés, általános higiene és tisztasági vizsgálat.

Osztály vizsgálatokon résztvevők száma: 1086 fő, 16 éves státuszvizsgálat: 84 fő

Összes elvégzett szűrések száma: 7694

Szakorvosi vizsgálatra utaltak száma: 472 fő, igazolt esetek száma: 310 fő.

Védőoltások: összes védőoltás 393 fő

A kötelező védőoltások idei évben is megtörténtek. Oltás előtt erre a célra szerkesztett formanyomtatványon értesítettük a szülőket a kötelező oltásokról és időpontjáról.

A 6. osztályosok dTap, Morbilli-Mumpsz-Rubeola, míg a 7 osztályosok Hepatitis B oltásra kötelezettek.

Nem kötelező védőoltások: Idei évben a 7. osztályos lányokat és fiúkat is HPV elleni védőoltásban részesítettük. Erre külön formanyomtatványon szülői beleegyező nyilatkozatot kértünk.

Tisztasági vizsgálat: összes tisztasági vizsgálat: 3381 fő

Tisztasági vizsgálat: A Johann Béla Országos Epidemiológiai Központ 2sz. módszertani levele a tetvesség elleni védekezésben, ajánlása szerint a védőnőnek évente 3 alkalommal kell tisztasági vizsgálatot végezni a tanulóknál. Vizsgálatot soron kívül a szülők illetve az intézmény kérésére is beiktattunk.

**Egészségfejlesztés:** Az iskolával egyeztetett egészségfejlesztési terv szerint végezzük.

Részt vettünk az egészségtan oktatásába az alábbi témákban:

Egészséggel kapcsolatos alapismeretek (személyi higiéne, egészséges életmód és táplálkozás,), serdülőkori változások, családtervezés, fogamzásgátlás, szülői szerep, környezetvédelem

Megyei csecsemőgondozási versenyen és országos csecsemőgondozási versenyen vett részt a Jurisich Miklós Gimnázium csapata. (Megyei: 1.hely, Országos 3.hely)

Pályaválasztás segítése általános iskolákban, középiskolában.

Adminisztrációs munkánkat kézi és Stefánia védőnői programmal, számítógépes módszerrel végezzük. Dokumentáció tárolása 30 évig szükséges. Alapfelszerelésünk megvan. Számítógépeink nehezen bírják a körzetek Stefánia programba rögzített adatmennyiségének felvitelét és tárolását. Windos 8 programmal dolgozunk. Adataink a védőnői dokumentáció mellett az orvosi adatokat is rögzíti a programba. A III. körzetben nincs Stefánia program.

1. **ÖSSZEGZÉS**

Az intézmény a feladatellátási kötelezettségét 2024. évben teljesíteni tudta. A működéshez szükséges pénzügyi feltételek elegendőek voltak az alapfeladat ellátásához.

A személyi és szakképzettségi feltételek biztosítása az év első felében nagy kihívást jelentett, főként a bentlakásos egységek vonatkozásában. Amint azt a beszámolóban írtam, a hajléktalanok átmeneti szállása 2024. április 30-án megszűnt, a dolgozók közül 2 fő nyugdíjas volt, 2 fő jogviszonya felmentéssel megszűnt, 1 fő a nappali melegedőben dolgozik tovább. Az Idősek otthona és Idősek klubja működtetését a Magyar Máltai Szeretetszolgálat vette át július 1-jétől, vállalva az ott dolgozók átvételét. A 2 egység dolgozói közül 6 fő nem vállalta az átvételt, 5 fő jogviszonya felmentéssel megszüntetésre került, 1 fő a jelenlegi intézményi struktúránkban dolgozik. Az akkori kisegítő dolgozók (4 fő) nyugdíjasok, illetve egyéb bedolgozók közül 3 fő nyilatkozta az átvételkor, hogy tovább dolgozna az új működtetőnél, és némi feladatátszervezéssel biztonságosan tudott folytatódni az ellátás. Ezzel kapcsolatban szeretném megemlíteni, hogy az átadás-átvételi folyamat zökkenőmentesen zajlott le, ez mindenki számára megnyugtató volt, hiszen majdnem 1 éves előkészítő munka és feszítő várakozás előzte meg.

Az intézmény Kőszegi Család-és Gyermekvédelmi Központ néven, a Kossuth Lajos utca 3. szám alatti székhelyen működik 2024. július 1-jétől. A munkavégzéshez szorosan kapcsolódó tárgyi feltételek biztosítottak, hiszen azokat hoztuk magunkkal, viszont egyéb tárgyi feltételek vonatkozásában - irodák száma, nagy terem, személyzeti szociális helyiségek hiánya - vannak hiányosságok, ezért a működési engedélyünk határozott időre, 2026.12.31-ig szól. Alapfeladatainkat el tudjuk látni, viszont újabb olyan igények (kapcsolattartásokba való részvétel és közreműködés) jelentek meg a gyermekjólét és családsegítési feladataink vonatkozásában, amire eddig nem volt szükség, viszont tovább növeli az amúgy is kevés szakdolgozó terheit, valamint az előbb említett hiányosságok miatt épphogy teljesíteni tudjuk az igényeket, elvárásokat.

A Sáncárok u. 36. szám alatt működő hajléktalanok nappali melegedője telephelyünk vonatkozásában a korábbi években is jelzett infrastrukturális és állagbeli problémák továbbra is fennállnak. Költséghatékonyság és munkaerő szervezés szempontjából nagyon rossz ez a helyzet, hiszen a feladat ellátása kötelező, viszont igény alig mutatkozik rá, így hosszú távon mindenképp az egy épületen belüli feladatellátás lenne célszerű.

Jó a kapcsolatunk a fenntartóval, egyéb szociális szolgáltatókkal, ellenőrzést végző szervekkel, egészségügyi intézményekkel.

Az átszervezés kapcsán a Vas Vármegyei Kormányhivatal Hatósági Főosztálya, valamint a Slachta Margit Nemzeti Szociálpolitika Intézet végzett ellenőrzést az intézményben. Az intézményvezetői hatáskörben orvosolható hiányosságok egy részét azonnal megtettük, de vannak olyan hiányosságok is - mint például szakképzett dolgozók felvétele - amit csak részben sikerült megoldani eddig.

Ezúton is szeretném megköszönni kollégáim és a magam nevében Polgármester úrnak, Képviselő-testületnek és az Önkormányzati hivatal munkatársainak támogatását. Munkánkat, feladatinkat a jövőben is igyekszünk tisztességesen ellátni és helytállni a nehezebb időszakokban is.

Kérem a Tisztelt Képviselő-testületet a beszámoló elfogadására!

**Raposa Helga s.k.**

intézményvezető

Az előterjesztést a Kulturális, Oktatási, Szociális, Egészségügyi és Sport Bizottság megtárgyalta és egyhangúlag elfogadásra ajánlja.

Kőszeg, 2025. április 17.

**HATÁROZATI JAVASLAT**

Kőszeg Város Önkormányzatának Képviselő-testülete a Kőszegi Család- és Gyermekvédelmi Központ 2024. évi szakmai munkájáról szóló beszámolót elfogadja.